رەقەکاڵا
25, نیسان 2020
تەکنەلۆژیای Wi-Fi گەورەترین باشترکردن لە 20 ساڵدا بە خۆیەوە دەبینێت
لە ماوەی چەند مانگی داهاتوودا، تەکنەلۆژیای Wi-Fi گەورەترین باشترکردن بە خۆیەوە دەبینێت لە دوای 20 ساڵ.
کۆمسیۆنی فیدڕاڵی گواستنەوەکان دەستی کرد بە دەنگدان بۆ بەکارهێنانی باندی 6 گێگاهێرتزی Wi-Fi، بۆ توانای پەخشکردنی شەپۆلی ڕاوتەرەکان کە لە ئێستادا توانایان تەنها 2.4 و 5 گێگاهێرتزە. ئەمەش مانای وایە لە داهاتوویەکی نزیکدا ڕاوتەرەکان دەتوانن باشتر شەپۆلەکان پەخش بکەن و زۆرترین Wi-Fi لە چواردەورمان بوونی هەبێت بە بێ ئەوەی کاریگەری لەسەر مەودای یەکدی درووست بکەن.
ئەمە گەورەترین باشترکردنە کە Wi-Fi لە دوای ساڵی 1997 ـەوە بە خۆیەوە بینیبێتی، کاتێک بۆ یەکەمجار باندی 5 گێگاهێرتز بۆ تەکنەلۆژیاکە ڕاگەیاندرا. هەر بۆیە، ئەمە گرنگی خۆی هەیە.
چاوەڕوان دەکرێت لە کۆتاییەکانی ئەمساڵدا ئامێرەکان پشتگیری باندی 6 گێگاهێرتزی Wi-Fi ـیان بۆ زیاد بکرێت، وە هەرکاتێک باندەکە بۆ یەکەمجار بەردەست کرا، ناوی براندەکەی "Wi-Fi 6E" دەبێت.
ئەمانە هەندێک زانیارین کە تاوەکو ئێستا لەبەردەستتان سەبارەت بە باندە نوێیەکەی Wi-Fi:
ئەمە چۆن خراپی Wi-Fi ـەکەم چارەسەر دەکات؟
ئەم باندە نوێیە هاوشێوەی باندەکانی ئێستای Wi-Fi، شەپۆلەکان تێک ناشکێنێت و لە کاتی زۆری Wi-Fi ـەکان لە چواردەور، کاریگەری لەسەر مەودا و توانای گواستنەوەیان درووست ناکات. هەر بۆیە لە کاتی هەبوونی ژمارەیەکی زۆری Wi-Fi لە لیستی ئامێرەکەت، دەتوانیت بێکێشە پەیوەندی بە Wi-Fi ـیەکەی خۆتەوە ببەستیت.
باندی 6 گێگاهێرتزی Wi-Fi چییە؟
ئەمە باندێکی نوێی تەکنەلۆژیای Wi-Fi ـە، هاوشێوەی باندەکانی 2.4 و 5 گێگاهێرتز کە کار لەسەر گواستنەوەی شەپۆلەکان دەکەن. باندی 2.4 گێگاهێرتز شەپۆلەکان بۆ مەودایەکی فراوانتر ڕەوانە دەکات بەڵام خێرایی گواستنەوەی زانیارییەکانی کەمترە، باندی 6 گێگاهێرتز بە پێچەوانەوەیە و مەودای کەمترە بەڵام زانیارییەکان بە خێراتر دەگوازێتەوە و باندبەرینی زیاترە.
ئەم باندە خێراترە؟
لە ڕاستیدا، بەرزترین خێرایی هاوشێوەی باندی 5 گێگاهێرتز، 9.6 گێگابتە و خێراتر نییە. بەڵام جیاوازی ئەوەیە کە ئەم باندە شەپۆلەکان تێک ناشکێنێت و کاریگەری لەسەر خێرایی Wi-Fi ـەکانی دیکە درووست ناکات. ئەمەش دەیکاتە باشتر لە باندەکەی پێش خۆی.